《和李宰韵》
元代·岑安卿

春风吹繁花，秋露净孤月。壮年嗜好新，对此每倾悦。

年来百念灰，搔首惟短发。流光不我与，苔生古人骨。

常怀却世纷，宴坐学龟息。心乎茂叔莲，兴乃子猷竹。

从渠鹏去留，不问马得失。李侯宦游踪，来僦海上宅。

庭兰茁春芽，笑语落霏雪。诗文尝我过，老晦资启发。

穷思独善身，自献殊未刖。对酒还当歌，甘旨宜朝夕。

君心与我怀，相对交叹息。

作者简介：岑安卿（1286～1355）元代诗人。字静能，所居近栲栳峰，故自号栲栳山人，余姚上林乡（今浙江慈溪市桥头镇与匡堰镇一带）人。志行高洁，穷阨以终，尝作《三哀诗》，吊宋遗民之在里中者，寄托深远，脍炙人口。著有《栲栳山人集》三卷，《四库总目》评其诗戛戛孤往，如其为人。